Horvai István

Horvai István (eredetileg Hoffmann István; Szeged, 1922. december 15. – Budapest, 2004. június 28.) kétszeres Kossuth-díjas magyar rendező, színházigazgató, tanár.

Élete
1922-ben született Szegeden, Hoffmann László és Szigeti Ilona gyermekeként. Édesapja a szegedi nyomda igazgatója volt, majd a zsidótörvények miatt szellemi munkanélküli. A gimnázium első öt osztályát a szegedi reálgimnáziumban végezte, a VI-VIII. osztályokat pedig a piarista gimnáziumban, ahol 1941-ben érettségizett. Jól asztaliteniszezett, VI-os korában, 1939-ben megnyerte az iskola házi bajnokságát (párosban másodikok lettek), VII-es korában a szegedi KISOK versenyén második lett, és a VIII. osztályban is második volt a házi versenyen. Az önképzőkör által kiírt pályázatokon dicséretet kapott a VI. osztályosként, 1939-ben írt Extra Hungariam non est vita témájú latin irodalmi dolgozata, valamint a VIII. osztályosként készített, Dugonics András matematikai munkáiról szóló műve. Osztálytársával, a későbbi színész, Rozsos Istvánnal együtt közreműködött, rendezői feladatokat látott el az önképzőköri előadásokban. 

1941–1944 között a szegedi Tanárképző Főiskola hallgatója volt, mellette Both Bélánál tanult rendezést. Első munkahelye a szegedi Fiatalok Kamaraszínháza volt 1945-ben. A Magyar Színház (1945–1947), majd a Nemzeti Színház következett (1947–1948). 1948–49-ben a leningrádi színházi intézet aspiránsa volt. 1949–50-ben az Úttörő Színház főrendezője, 1950–51-ben pedig igazgatója volt. 1951–1956 között a Madách Színház igazgatója volt. 1957–1960 között a Miskolci Nemzeti Színház rendezője volt. 1960–1962 között a Budapesti Operettszínház rendezője volt. 1962–1979 között volt a Vígszínház rendezője, 1979–1985 között az igazgatója is. 1971–1999 között a Színház- és Filmművészeti Egyetem tanára volt.

Rendezéseiben a Sztanyiszlavszkij-módszert alkalmazta.

Felesége Farkas Edit (1925–2012), akit "Dolly"-nak nevezett. Fiai, András és Mátyás.

Rendezései
A Színházi adattárban regisztrált bemutatóinak száma: 136.

 Márkus György: Az Olympikon
 Shaw: Fekete papagáj; Az ördög cimborája
 Mészöly Dezső: Éva lánya
 Kállai István: Kötéltánc
 Molière: Tartuffe, Úrhatnám polgár
 Mikszáth Kálmán: A Körtvélyesi csíny
 Gyárfás Miklós: Hűség
 Hubay Miklós: István napja
 Móricz Zsigmond: Sári bíró
 Fehér Klára: Nem vagyunk angyalok
 Trenyov: Ljubov Jarovaja, A Néva partján
 Osztrovszkij: Farkasok és bárányok; Jövedelmező állás
 Carlo Goldoni: Csetepaté
 Bakonyi Károly: Tatárjárás
 Sarkadi Imre: Út a tanyákról; Szeptember; Ház a város mellett, Oszlopos Simeon
 Csehov: Három nővér, Ványa bácsi, Ivanov, Platonov és Sirály, Cseresznyéskert, Lakodalom
 Bertolt Brecht: Állítsátok meg Arturo Uit!; Koldusopera; avagy Bicska Maxi tündöklése és bukása
 Thurzó Gábor: Az ördög ügyvédje, Záróra, Hátsó ajtó
 Molnár Ferenc: Az ördög
 Mesterházi Lajos: Az ártatlanság kora
 Gyurkovics-Tolsztoj: Kreutzer-szonáta
 Dunai Ferenc: A nadrág, Az asszony és pártfogói
 Arthur Miller: Közjáték Vichyben, Pillantás a hídról
 Dürrenmatt: Fizikusok
 Tennessee Williams: Macska a forró tetőn
 Gogol: Egy őrült naplója
 Eörsi: Széchenyi és az árnyak
 O'Neill: Eljő a jeges, Utazás az éjszakába, Boldogtalan hold
 Örkény István: Rózsakiállítás
 Ionescu: Rinocéroszok
 Csurka István: Házmestersirató, Deficit, Majális, Nagytakarítás, Eredeti helyszín
 Lope de Vega: A hős falu
 Remenyik Zsigmond: Vén Európa Hotel
 Kosztolányi Dezső: Édes Anna
 Szigligeti Ede: Liliomfi
 Németh László: Mathiász-panzió, Harc a jólét ellen, Apáczai, Borisz Godunov, Papucshős
 Tabi László: Spanyolul tudni kell
 Spiró György: Az imposztor, Dobardan, 
 Kornis Mihály: Körmagyar, Kozma
 Puskin: Borisz Godunov
 Gorkij: Barbárok, 
 Ivan Szergejevics Turgenyev: Egy hónap falun
 Ilf-Petrov: Érzéki szenvedély

Filmjei
 A Hanákné ügy (1969)
 Az elsőszülött (1973)
 Három nővér (1975)

Díjai, elismerései

 Kossuth-díj (1951, 1953)
 Érdemes művész (1973)
 Kiváló művész (1981)
 Munka Érdemrend arany fokozata (1983)
 Roboz Imre-díj (1991)

Jegyzetek

Megjegyzések

Források
 Hermann Péter: Ki kicsoda 2002 CD-ROM, Biográf Kiadó 
 Színházi Adattár

További információk 

 
 

 Vígszínház.hu
 Filmkatalógus.hu

Szegediek
Családi nevüket magyarosított személyek
1922-ben született személyek
2004-ben elhunyt személyek
Piarista diákok
Magyar színházrendezők
Kossuth-díjasok
Magyar egyetemi, főiskolai oktatók
Színigazgatók
Roboz Imre-díjasok
A Magyar Népköztársaság Kiváló Művésze díjasok
A Magyar Népköztársaság Érdemes Művésze díjasok
Zsidó származású magyarok
Magyar színészpedagógusok